
Številka: 	35409-74/2025-2570-8

Datum: 	10. 7. 2025

Ministrstvo za okolje, podnebje in energijo izdaja na podlagi četrtega odstavka 128. člena Zakona o urejanju prostora (Uradni list RS, št. 199/21 – ZureP-3, 18/23 – ZDU-1O, 78/23 – ZUNPEOVE in 95/23 – ZIUOPZP) v povezavi s 101a. členom Zakona o ohranjanju narave (Uradni list RS, št. 96/04-ZON-UPB2, 61/06 – ZDru-1, 8/10 – ZSKZ-B, 46/14, 21/18 – ZNOrg, 31/18, 82/20, 3/22 – ZDeb, 105/22 – ZZNŠPP in 18/23 – ZDU-1O) o obveznosti izvedbe celovite presoje vplivov na okolje za Občinski podrobni prostorski načrt 458 Jurčkova vzhod (dopolnjeno gradivo), pripravljavcu plana, Mestni občini Ljubljana, Mestni upravi, Poljanska cesta 28, 1000 Ljubljana, naslednje

MNENJE

1. V postopku priprave Občinskega podrobnega prostorskega načrta 458 Jurčkova vzhod (dopolnjeno gradivo) je treba izvesti celovito presojo vplivov na okolje.
2. V tem postopku ni bilo stroškov.

Obrazložitev

Pripravljavec plana, Mestna občina Ljubljana, Mestna uprava, Poljanska cesta 28, 1000 Ljubljana, je na Ministrstvo za okolje, podnebje in energijo (v nadaljnjem besedilu ministrstvo) posredoval vlogo, št. 3505-47/2018-73, z dne 2. 6. 2025, prejeto 3. 6. 2025, za mnenje po 128. členu Zakona o urejanju prostora (ZUreP-3) o obveznosti izvedbe celovite presoje vplivov na okolje za dopolnjeno gradivo Občinskega podrobnega prostorskega načrta 458 Jurčkova vzhod (v nadaljnjem besedilu OPPN). 

Vlogi je bilo priloženo naslednje gradivo:
- Gradivo za pridobitev predhodnih smernic za pripravo OPPN 458 Jurčkova vzhod (Šabec Kalan Šabec - Arhitekti, Mojca Kalan Šabec, s.p., št. projekta: UP 21-003-PS, marec 2023);
- Preliminarno hidrološko hidravlično mnenje o pogojih gradnje na območju OPPN 458 Jurčkova (IZVO-R, d.o.o., št. N43/21, april 2021);
- Analiza prostora z vidika poplavne ogroženosti za območje OPPN 458 (EUP RN-577), Hidrološko hidravlična analiza (IZVO-R, d.o.o., št. P 12/23, november 2023);
- Hidrološko hidravlična študija za načrtovano stanje na območju OPPN 458 (EUP RN-577) (IZVO-R, d.o.o., št. elaborata P12.2/23, december 2024, dopolnitev februar 2025);
- dopis Direkcije RS za vode, št. 35020-3/2025-2, z dne 28. 1. 2025;
- Tehnični opis načrtovanih protipoplavnih ukrepov za gradnjo stavb v območju OPPN 458 Jurčkova vzhod - besedilo in grafika (Arhitekturni inženiring d.o.o., Andrej Kocjan, udia);
- Občinski podrobni prostorski načrt 458 Jurčkova vzhod – grafični del (Šabec Kalan Šabec - Arhitekti, Mojca Kalan Šabec, s.p., št. projekta: UP 21-003, februar 2025);
- mnenje Direkcije RS za vode, št. 35020-3/2025-5, z dne 20. 5. 2025.

Ministrstvo je v postopku, skladno z Uredbo o merilih za ocenjevanje verjetnosti pomembnejših vplivov izvedbe plana, programa, načrta ali drugega splošnega akta in njegovih sprememb na okolje v postopku celovite presoje vplivov na okolje (Uradni list RS, št. 9/09; v nadaljnjem besedilu Uredba o merilih) pridobilo mnenje Zavoda RS za varstvo narave, št. 3563-0134/2023-5 (256) z dne 8. 7. 2025.

Po 128. členu Zakona o urejanju prostora (Uradni list RS, št. 199/21 – ZureP-3, 18/23 – ZDU-1O, 78/23 – ZUNPEOVE in 95/23 – ZIUOPZP; v nadaljnjem besedilu ZUreP-3), občina v postopku priprave OPPN prosi ministrstvo, pristojno za celovito presojo vplivov na okolje, za mnenje o obveznosti izvedbe celovite presoje vplivov na okolje, če presodi, da se z OPPN načrtuje prostorske ureditve, ki niso bile celovito presojane že pri pripravi OPN, in gre za take ureditve, ki bi bile poseg v okolje, za katerega je treba izvesti presojo vplivov na okolje, v skladu s predpisi, ki urejajo varstvo okolja, ali za ureditve, za katere je zahtevana presoja sprejemljivosti na varovana območja, ali za ureditve, ki bi lahko pomembneje vplivale na okolje. Skladno s petim odstavkom 128. člena ZUreP-3, ministrstvo, pristojno za celovito presojo vplivov na okolje, v 30 dneh po prejetju zaprosila, obvesti občino o obveznosti izvedbe celovite presoje vplivov na okolje.

Ministrstvo je gradivo preučilo in ugotovilo, da se z OPPN ureja območje enote urejanja prostora RN-577, na območju med Peruzzijevo ulico in Betettovo cesto, ki ima z veljavnim občinskim prostorskim načrtom določeno namensko rabo prostora CU – osrednje območje centralnih dejavnosti. OPPN obsega zemljišča s parcelnimi št. 350/12, 350/878, 350/1154, 350/1155 in 350/1156, vse k.o. Krakovsko predmestje, v skupni izmeri pribl. 6.400 m2. Območje na severozahodu in severovzhodu obdaja obstoječa zidava, na jugozahodu in jugovzhodu pa površine v kmetijski rabi. Z OPPN je načrtovana gradnja petih večstanovanjskih stavb, etažnosti P+2, s pripadajočo gospodarsko javno infrastrukturo ter ureditev zelenih in drugih odprtih površin. Stavbe so delno vkopane. Pod stavbami in delom zelenih površin so predvideni pomožni prostori in skupna garaža. Dostop do območja je načrtovan na vzhodnem robu OPPN s priključkom na Jurčkovo cesto. 
Na podlagi predloženega gradiva ministrstvo ocenjuje, da za OPPN ni treba izvesti presoje vplivov na okolje po 89. členu Zakonu o varstvu okolja (Uradni list RS, št. 44/22, 18/23 – ZDU-1O, 78/23 – ZUNPEOVE, 23/24 in 21/25 – ZOPVOOV, v nadaljevanju ZVO-2)

Ministrstvo je v postopku, dne 8. 7. 2025, prejelo mnenje Zavoda RS za varstvo narave (v nadaljevanju ZRSVN), št. 3563-0134/2023-5, z dne 8. 7. 2025. ZRSVN je v mnenju ugotovil, da se dopolnjeno gradivo nanaša na protipoplavne ukrepe na stavbah in zunanjih ureditvah in ne spreminja območja OPPN. OPPN in območje njegovega daljinskega vpliva ležita izven posebnega varstvenega območja (območja Natura 2000) in zavarovanega območja, zato ZRSVN meni, da za OPPN ni treba izvesti presoje sprejemljivosti na varovana območja narave, kot to določa 101. a člen Zakona o ohranjanju narave (Uradni list RS, št. 96/04-ZON-UPB2, 61/06 – ZDru-1, 8/10 – ZSKZ-B, 46/14, 21/18 – ZNOrg, 31/18, 82/20, 3/22 – ZDeb, 105/22 – ZZNŠPP in 18/23 – ZDU-1O; v nadaljevanju ZON). 
Ministrstvo se strinja z ugotovitvami iz mnenja ZRSVN in meni, da za OPPN ni treba izvesti presoje sprejemljivosti na varovana območja narave.

Ministrstvo je v postopku preučilo tudi obstoj drugih okoljskih razlogov za uvedbo celovite presoje vplivov na okolje in v skladu s 3. členom Uredbe o merilih prejelo mnenje ZRSVN, ki je v prilogi, ter mnenje Direkcije RS za vode, ki ga je poslal pripravljavec plana. 

Ministrstvo je po pregledu gradiva in mnenj, na podlagi meril iz 2. člena Uredbe o merilih, ki se nanašajo na značilnosti plana, značilnosti vplivov ter pomen in ranljivost območij, ki bodo verjetno prizadeta, ugotovilo naslednje:
-	Z OPPN se načrtuje gradnja večstanovanjskih stavb s pripadajočo gospodarsko javno infrastrukturo in ureditvami odprtih površin. 
-	Območje je namenjeno osrednjim območjem centralnih dejavnosti (CU), namenska raba prostora se ne spreminja.
-	Na podlagi javno dostopnih podatkov (vir: ARSO, Atlas okolja) OPPN ne leži na območju naravnih vrednot ali na ekološko pomembnem območju, zato pomembnih vplivov na naravne vrednote in biotsko raznovrstnost ni pričakovati. Navedeno je v mnenju, št. 3563-0134/2023-5 (256), z dne 8. 7. 2025, ugotovil tudi ZRSVN.
-	Na podlagi javno dostopnih podatkov (vir: Ministrstvo za kulturo, GisKD pregledovalnik) OPPN ne sega na območje enot registrirane kulturne dediščine, zato bistvenih vplivov na kulturno dediščino ni pričakovati.
-	OPPN ne posega na območja kmetijskih zemljišč in gozdov, zato vplivov na ta območja ne bo. 
-	Na podlagi javno dostopnih podatkov (vir: Direkcija RS za vode, Atlas voda) območje OPPN ni erozijsko ogroženo in ne sega na vodovarstveno območje. OPPN leži na poplavno ogroženem območju, v razredu majhne poplavne nevarnosti. Pripravljavec plana je predložil dopolnjeno gradivo, iz katerega je razvidno, da bodo stavbe delno vkopane, v kletnih etažah pa bodo servisni prostori in garaža. Poleg tega je predložil tudi hidrološko hidravlično študijo (IZVO-R, d.o.o., št. elaborata P12.2/23, december 2024, dopolnitev februar 2025) s protipoplavnimi ukrepi in tehnični opis načrtovanih protipoplavnih ukrepov z grafičnim prikazom. Pripravljavec plana je na dopolnjeno gradivo pridobil mnenje Direkcije RS za vode, št. 35020-3/2025-5 z dne 20. 5. 2025, in ga predložil ministrstvu. Direkcija RS za vode je v mnenju navedla, da bo izvedba OPPN verjetno pomembneje vplivala na okolje z vidika upravljanja z vodami. Iz mnenja je razvidno, da celotno območje OPPN sodi v območje izravnalnega ukrepa nadomeščanja z nasipavanjem odvzetega volumna poplavnih voda, ki ga določa veljavni občinski prostorski načrt. Zaradi kompleksnosti poplavne problematike je treba zagotoviti razmere, ki po izvedbi OPPN ne bodo poslabšale poplavne nevarnosti okoliških objektov in območij izven OPPN, prav tako je treba na območju vodnega telesa podzemnih voda Savska kotlina in Ljubljansko barje (šifra SIVTPODVI00I), ki je zaradi kraških in razpoklinskih značilnosti zelo ranljivo za različne vrste onesnaženosti, zagotoviti ustrezno varstvo površinskih in podzemnih voda. Direkcija RS za vode skladno z navedenim meni, da je treba v okoljskem poročilu obravnavati okoljska cilja »preprečevanje poplavne ogroženosti« in »preprečevanje onesnaženosti podzemnih voda« ter kratkoročne, srednjeročne, dolgoročne in kumulativne vplive na poplavno varnost, talne vode, površinske in podzemne vode. Z ugotovitvami iz mnenja Direkcije RS za vode se strinja tudi ministrstvo.

V skladu z zgoraj navedenim je ministrstvo ugotovilo, da je za OPPN treba izvesti celovito presojo vplivov na okolje po določilih 128. člena ZUreP-3. Presoje sprejemljivosti vplivov izvedbe plana na varovana območja narave po 101. členu ZON ni treba izvesti.

Pripravila:

Mojca Lenardič	dr. Tanja Pucelj Vidović
Podsekretarka	Vodja Sektorja za okoljske presoje



Vročiti (elektronsko):
- Mestna občina Ljubljana, Mestna uprava, glavna.pisarna@ljubljana.si 

V vednost (elektronsko):
- Mestna občina Ljubljana, Oddelek za urejanje prostora, urbanizem@ljubljana.si  
- Zavod RS za varstvo narave, OE Ljubljana, zrsvn.oelj@zrsvn.si 
- Ministrstvo za zdravje, Direktorat za javno zdravje, gp.mz@gov.si 
- Direkcija RS za vode, Sektor območja srednje Save, gp.drsv-lj@gov.si 


Priloga:
· Mnenje ZRSVN, št. 3563-0134/2023-5, z dne 8. 7. 2025

